P. Hrušovský, podpredseda NR SR: (2002-02-01):
Otváram rozpravu. Pýtam sa vás, páni poslanci, či sa chcete vyjadriť v rámci prerokúvania vládneho návrhu zákona, ktorým sa mení zákon Národnej rady Slovenskej republiky č. 90/1996 Z. z. o minimálnej mzde v znení neskorších predpisov, v rozprave ústne, keďže som nedostal písomné prihlášky do rozpravy. (Ruch v sále.) Pán poslanec Kanis, chcete sa vyjadriť v rozprave? Ďakujem pekne. Konštatujem, že sa z prítomných pánov poslancov nechce nikto vyjadriť v rozprave, preto prerušujem rokovanie o tomto bode programu. Keďže pán minister je predkladateľom troch návrhov, a to návrhu na vyslovenie súhlasu Národnej rady Slovenskej republiky so Zmluvou medzi Slovenskou republikou a Bulharskou republikou o sociálnom zabezpečení , ako aj návrhu na vyslovenie súhlasu Národnej rady Slovenskej republiky so Zmluvou medzi Slovenskou republikou a Kanadou o sociálnom zabezpečení (a dodatok k nej) a návrhu na vyslovenie súhlasu Národnej rady Slovenskej republiky so Zmluvou medzi Slovenskou republikou a Holandským kráľovstvom o exporte dávok sociálneho zabezpečenia , teraz odporúčam ctenej snemovni, aby tieto zmluvy mohol odôvodniť v Národnej rade v jednom vystúpení a takisto aby pani spoločná spravodajkyňa mohla urobiť to isté, aby vystúpila v jednej spoločnej spravodajskej správe ku všetkým trom týmto návrhom, keďže je určená spravodajkyňa pre tieto zmluvy. Pán minister, prosím o stručné zhodnotenie. P. Magvaši, minister práce, sociálnych vecí a rodiny SR: Vážený pán predsedajúci, vážené dámy, vážení páni, k tlači 1060, ktorá sa zaoberá Zmluvou medzi Slovenskou republikou a Holandským kráľovstvom o exporte dávok sociálneho zabezpečenia, som už vlastne v druhom čítaní uviedol tento materiál a rokovanie o tom bolo prerušené, to znamená, nebudem sa k tomu vracať. Ja len chcel by som doplniť vlastne dodatok k tlači 1060, ktorý schválila vláda Slovenskej republiky, ktorá v nadväznosti na čl. 7 ods. 4 Ústavy Slovenskej republiky uvádza to, že články 2 a 4 zakladajú priamo práva fyzických osôb k vzťahu k § 103 zákona č. 100/1988 Zb. a práve preto teda treba rozhodnúť o tomto zákone, že pri ratifikácii táto zmluva podľa čl. 5 ods. 5 Ústavy Slovenskej republiky má prednosť pred zákonmi. To je k tlači 1060. K tlači 1061, ktorá rieši Zmluvu medzi Slovenskou republikou a Kanadou o sociálnom zabezpečení (a dodatok k nej). Ide presne o ten istý prípad, je tu prerušené vlastne druhé čítanie. Vláda predložila dodatok k tejto tlači, v ktorej je uvedené, že články 2, 10, 11, 13, 14 až 16 zakladajú priamo práva fyzických osôb k vzťahu k § 11 a § 103 zákona č. 100/1988 Zb. a v dôsledku teda toho treba spraviť konštatovanie, že ide o medzinárodnú zmluvu podľa čl. 7 ods. 5 Ústavy Slovenskej republiky, čím má zmluva prednosť pred zákonom. Pokiaľ sa týka tlače 1062, kde ide o Zmluvu medzi Slovenskou republikou a Bulharskou republikou o sociálnom zabezpečení, podobne ako pri dvoch predchádzajúcich zmluvách je tu prerušené druhé čítanie, kde vláda predložila dodatok k tlači 1062, v ktorej konštatuje, že čl. 2 a 11 až 14 zakladajú priamo práva fyzických osôb ku vzťahu k § 11 ods. 103 toho zákona č. 100/1988 Zb., a teda inakšie ide teda o zmluvu podľa čl. 7 ods. 5 Ústavy Slovenskej republiky a zmluva má prednosť pred zákonmi. Ďakujem, pán predsedajúci.